钦定古今图书集成/方舆汇编/职方典/第1394卷
## 钦定古今图书集成/方舆汇编/职方典/第1394卷

| 钦定古今图书集成 方舆汇编 第一千三百九十四卷 |

| |

钦定古今图书集成方舆汇编职方典

第一千三百九十四卷目录

广东猺獞蛮獠部汇考二

职方典第一千三百九十四卷

明二

嘉靖二十四年，封川猺乱，都御史张岳、总兵平江伯陈圭讨平之。

按通志云云

三十年，提督都御史周延，抚定岭南等道按《通志》：三十年，提督都御史周延，抚定岭南等道。先是欧阳必进讨平南海黎那等贼，民有调运之困。至是岭南海南岭西郡县，凶荒籴贵，民之疾苦流离者甚众。时延适入镇，悉心抚处，赈恤有方，猺獞屏息。明年海丰寇乱，延又讨平之。时贼首何亚八等聚徒数万，乘大舰劫掠于平海、海丰间，声势猖獗。滨海诸城，门闭不敢开，村郭骚扰，生民奔窜或胁从者，远近响应。有司告急，乃令作战舰。𥳑指挥王沛面受方略，率募兵利水战者数百，一鼓而俘斩二百名颗，馀党多溺水死，亚八仅以身免。岭东洋海既靖，时强寇纠合猺贼流劫香山，复讨之，贼闻风宵遁。岭表黎庶咸赖更生，地方底宁。

三十一年春，岭西新宁贼首谭进等四出攻劫，官军讨之，无功而还。

按《通志》：“嘉靖三十一年春，岭西新宁贼首谭进等，劫掠得行、登名、古博石碑等，都据白石”“之险，官军讨之，无功而还。”乃招抚进等，各安插于古劳宅村、碌子坑。听招之后，仍复为盗，不时出没，皆屯札五坑迳或石壁、尖觜等山。兵备佥事王德议：在古博都水口山择地立中军营，设一总制官，使之西控蚬冈、长沙塘，东控良村等营，又干五坑迳、游鱼山、鬼子窟、金钗片子阑等处立为小营。复欲择昆仑、常德二乡界中立一大营，总扼平康、登名二都之冲，以为山南诸村保障。德亲督官军民兵战于白石。无功，遂还广城所立中军营，既无定说，而小营诸兵势孤难守，遂图别设，其后遂鞠为贼巢。自是，贼每一驻其地，动经旬月，数都居民，殆无宁宇，被害不可胜言。夏五月，岭西贼劫掠平康等，都佥事杜璁遣兵战于北猎山，破之。

三十二年，贼首李朝卿等伏诛。

按《通志》：“嘉靖三十二年，贼首李朝卿等伏诛。是时岁饥盗起，猾贼李朝卿假以招抚为名，调用于官，潜通古兜山寨，反为贼耳目。佥事杜璁至县，诱朝卿而诛之，并戮其党四十馀人，邑人称快。于是贼乃屯于壁山。府通判汪应奎署县事，调集兵食，出千户周绍武于狱，授以方略，帅官军民兵二千七百人以往。”

三十三年，典史马卿造《神机铳》、螺蛳箭，往讨陈文伯。文伯铳死，馀党降。

按《通志》：“嘉靖三十三年元旦，兵抵壁山，贼方燕饮，不虞兵至，故佛朗机铳击中穿红贼首一人，其夜贼遁。先是外海村民陈文伯等，假以报效为名，自备工食充打手总甲，有司信之，每战系白带为先锋，谓之白带。义勇谢边村有奸吏谢大用，为贼首作乱，文伯协同五坑迳鬼子窟等营兵，败之于金鸡头、大山，斩大” 用。已而平康之楼冈民何二与恩平郑清等为盗，据长潭，文伯帅兵又破之，斩何二，累以功自矜。癸丑，大饥，文伯煽动饥民为乱，拥众海上，肆行劫掠，官军捕之，反为所杀。应奎令人赍榜往谕，不听。乃选精卒千六百有奇，令典史马卿造神机铳、螺蛳箭，合诸邑兵二千有奇，帅舟师往讨之。战方合，文伯中铳死，馀党皆降，贼势益孤。

三十五年，都御史谈恺大兴师征獠，獠降，复命抚之。

按《通志》：“嘉靖三十五年正月，提督都御史谈恺乃大举出师，南由新会趋新宁，越新兴而北，复转而南，会于恩平界。又西由恩平望阳江历新宁而南，复转而北，会于新会界。败贼于石鼓，又败之于关村，以至牛角。”怀宁古馀入于巢，穷追于山，凡破寨二十有奇，斩获万级有奇，馀悉面缚以降，复命抚之。至十一月，有贼首陈赦、朱任等一百馀名窃据大隆、百锋诸山，劫掠新会

远近复震。知县潘相生擒陈仕清等，前后获贼党一百馀人，渠魁相继就缚，胁从皆抚，于是新宁乃平。新会县西南近海，有古兜山，水陆四达，涡田环绕，蛮獠聚焉。顺德、东筦，群盗附之。西与香山、新宁为邻，南则联接泷水乡，诸村氓多与之交通，出没为盗。民有群不逞者将投贼，谓“入山” 指古兜、石鼓诸峒也。

三十八年，议税德庆猺山楠漆等物，以补虚粮，民以为便。

按《通志》：“嘉靖三十八年，提督都御史郑䌹、巡按御史潘季驯，用肇庆通判刘用章议，税德庆猺山楠漆等物，以补虚粮，民以为便。德庆州南山田地，多被猺人侵占，粮累民赔。用章掌州事，询疾苦，查得猺山产有楠漆，每年纳数万担，官不抽税，俱属奸民妄冒经纪。每担抽银五分，每价银一两，又税银三分。今拟每漆一石，税银五分，以裨概州虚粮之额，出示晓谕，不许奸民仍冒经纪名色，重复索骗。晋康乡田土，向被猺人占据失业，除已奏请蠲粮并准纳轻赍外，尚有猺占失业荒粮四百三十二石三斗零，未经申准折纳轻赍，岁派小民赔貱，不能完纳。已行查勘明白。” 随据厢乡呈称：“猺山出产不止楠漆，此外又有砂仁、黄蜡、蜂糖、皮张、黄藤、木竹等项花利。呈乞申请并抽，以补荒粮。岭西道行府核实，于泷水江口听物货自至，带同商人到州投单，委官盘验，照例抽纳，具数登记循环按季缴道稽查。及令该州印给号票，商人执照，使上下水巡司收验。如无号票，即系私通，按问如律。” 抚按详允施行。次年移《广肇》参将府于新兴县塘宅堡防守。

神宗万历四年，罗旁猺贼平，置东安、西宁二县，改泷水县为《罗定州》以统之。

按《通志》：“万历四年，罗旁猺贼平，置东安、西宁二县，改泷水县为罗定州。统之罗旁东界新兴，南连阳春，西抵郁林、岑溪，北尽长江，与肇庆、德庆、封川、梧州仅限一水。延袤千里，万山联络，皆猺人盘踞其中。深箐藂薄，亏蔽天日，路径错杂，不可踪迹。日久生齿渐繁，占耕旁近诸村田地，州邑赋税日减。猺性顽犷嗜杀，多” 伏毒弩，以急榜横截中流，夺舟越货，即制帅大吏过之，不少惮。又多聚亡命，名之“浪贼” ，以为羽翼。虔刘人民，攻围城堡。尝言：官有万兵，我有万山，兵来我去，兵去我还。国初，自申国公邓镇一创之后，都御史马昂征之，弗克。嘉靖四十四年，督府吴桂芳自南江口至新村洚水，凡一百二十里之间，深入辟地，立营凡十所，设兵三百名，以险易为多寡。其初旦夕严警，猺亦潜避。久而懈惰，猺乘夜分劫之，杀兵焚寨，于是不复言用兵矣。万历三年，督府殷正茂上疏言状，请讨之。既报可，而正茂以迁去。代正茂者，凌云翼也，请兵二十万。先以参将杨照专督水陆，守德庆江道，防贼北渡。佥事王一卿、参将王德懋驻师六云，遏其西奔，馀分十哨，命都司朱班军罗旁，副使刘经纬监之；刘天庆军泷水，佥事徐汝阳监之；参将倪中化军德庆，参政沈子木监之；都司黄允中军伏峒，佥事李一迪监之；游击杨瑄军阳春，参议何子明监之；参将王瑞军岑溪，参政王原相、参议秦舜翰先后监之；参将陈璘军信宜，参将侯熙军茂名，参政刘志伊监之；参将徐天璘军南乡，游击陈典章新兴参政周浩监之，而总兵张元勋、李锡则为东西统督，驻泷水，副使赵司怀监诸军。仍令顺者抚之，无使玉石俱焚。于十二月二十日进兵，贼险阻，聚众以拒我师。诸将奋勇，连破石龟、百片，逍遥石子、上下台等处坚巢，贼屡挫衄。于是树栅为寨，要以招抚，冀缓我师。诸兵乘胜促之，遂破其栅，远近诸巢俱下。而泷水山大箐深，贼多逃匿，复率十哨会兵，搜诛殆尽。师出四月，“破贼巢五百六十有四，擒斩贼级万六千一百有奇，渠魁尽戮。其冻馁焚死者不计，投降四百九十有三，俘男妇二万三千一百五十有一” ，器仗马牛称之。捷报，论功行赏。三月十五班师。留兵二万，分布要害，榜召商农，归者如市，樵斧相闻，耕陇綦布，拓地千里，居然一乐土也。乃即其地请立东安、西宁二县，升泷水县为罗定州统焉。立封门、南乡、富霖、函口四所。移德庆守备于罗定，改广韶、高肇陆路二参将分驻东西二山，设官总督之。百年积寇，一旦清彝二广战功独最云。

八年，东安、西宁、猺浪逋贼复乱，御史刘尧诲讨平之。

按《广东通志》：“八年东安、西宁、猺浪逋贼复乱，提”

督都御史刘尧诲讨平之。先是罗旁《大征》之明年，总督凌云翼请调兵数万搜剿之，不果行，故馀党渐复。七年春，纠合广西六十三山猺人，攻围封门所破灯心、大伞二三营堡，以后时出劫掠。而大台山“贼首陈亚弟等，石牛、青水等巢贼首白眉哥等，往来铁场、红豆间，纠合大台、白云等山，猺浪” 相继，于道州埇地方为患。尧诲题请行讨，而以东山副总兵陈璘专督之，游击朱文达、守备叶腾凤为左右应援，发三路营兵及戍梧州狼獞等兵万馀人，分道并进。各贼不谓盛夏行师，计无所出，食且复尽，诸抚猺亦以新谷不登，不敢助虐。凡三阅月，擒贼俘获三百六十有奇。贼首陈亚弟、白眉哥等，俱械送军门，磔于市所。破石牛青水等巢，筑城立营，而以把总招领附近《狼獞》千馀人守之。